คลังเพิ่มมาตรการดันศก.โตปีละ4%
รมว.คลังสั่งหามาตรการเพิ่ม หนุนเศรษฐกิจโตปีละกว่า 4% หวังไทยพ้นรายได้ปานกลาง
9 พ.ย. 2559

รมว.คลังสั่งหามาตรการเพิ่ม หนุนเศรษฐกิจโตปีละกว่า 4% หวังไทยพ้นรายได้ปานกลาง
นายสมชัย สัจจพงษ์ ปลัดกระทรวงการคลัง เปิดเผยว่า นายอภิศักดิ์ ตัน ติวรวงศ์ รมว.คลัง ได้สั่งการให้สำนักงานเศรษฐกิจการคลัง (สศค.) พิจารณาหามาตรการเพิ่มเติมเพื่อส่งเสริมให้เศรษฐกิจไทยในปีต่อๆ ไปขยายตัวได้มากกว่า 4% เพื่อให้ประเทศไทยหลุดพ้นจากประเทศที่มีรายได้ขนาดกลางได้เร็วขึ้น แม้ปีนี้จะขยายตัวได้ 3.3% และปีหน้าขยายตัวได้ 3.4% แต่ก็ไม่เพียงพอจะให้ไทยหลุดจากประเทศที่มีรายได้ปานกลางได้รวดเร็วอย่างที่ควรจะเป็น
"รมว.คลัง บอกว่า คลังไม่ควรพอใจที่เศรษฐกิจขยายตัวได้ปีละ 3% เพราะจะต้องใช้เวลาอีกกว่า 30 ปี ไทยถึงจะหลุดจากประเทศที่มีรายได้ปานกลางไปได้ ควรมาดูว่าจะต้องทำอะไรเพิ่มเติมกับเศรษฐกิจให้โตปีละไม่น้อยกว่า 4% และขยายตัวเพิ่มขึ้นเรื่อยๆ ยิ่งทำได้เร็วก็ยิ่งเป็นผลดีกับเศรษฐกิจของประเทศเท่านั้น" นาย สมชัย กล่าว
นายสมชัย กล่าวว่า หลังจากนี้ สศค.จะประเมินมาตรการเศรษฐกิจและการปรับโครงสร้างเศรษฐกิจทั้งหมดของรัฐบาลที่ดำเนินการมา 2 ปี ว่าเพียงพอจะทำให้เศรษฐกิจขยายตัวได้ปีละมากกว่า 4% หรือไม่ หากไม่พอก็ต้องเสนอมาตรการเพิ่มเติมให้รัฐบาลเห็นชอบโดยเร็ว ทั้งนี้ สิ่งที่รัฐบาลอยากเห็นมากที่สุด คือ การลงทุนภาคเอกชน หากขยายตัวได้ดีเศรษฐกิจไทยก็จะขยายตัวได้สูง จึงได้เร่งประชาสัมพันธ์มาตรการกระตุ้นการลงทุนที่ให้หักลดหย่อนภาษีได้ 2 เท่า และจะสิ้นสุดในปลายปีนี้ โดยไม่มีแผนจะต่ออายุมาตรการนี้ออกไปอีก